Welvaartfonds, staatsbank kom | Netwerk24
Deur Francois Williams 13 Februarie 2020 21:37
Suid-Afrika gaan 'n soewereine welvaartsfonds kry, het pres. Cyril Ramaphosa Donderdag in sy staatsrede aangekondig.
Die fonds sal poog om die land se welvaart te bewaar en te laat groei, en om praktiese betekenis te gee aan die oproep dat mense deel in die land se rykdom, het Ramaphosa gesê.
President Cyril Ramaphosa. (Esa Alexander)
Hy het egter geen nader besonderhede gegee oor waar dié rykdom vandaan gaan kom om in die fonds te stort nie.
Gewoonlik kom soewereine welvaartfondse se beleggings van reserwes van die sentrale bank, inkomste uit die uitvoer van natuurlike hulpbronne soos olie, winste uit privatisering en valutatransaksies.
Lande wat bekend is om hul soewereine welvaartfondse is Noorweë, wat van die winste uit sy oliebedryf daarin opgegaar het, asook Rusland en die Verenigde Arabiese Emirate, wat ook sy oliedollars daarin opgaar.
Daar is ook 'n staatsbank op pad, het Ramaphosa belowe. Dit is deel van die regering se poging om toegang tot finansiële dienste na alle Suid-Afrikaners uit te brei.
In die verlede was daar sprake dat die regering die Postbank, 'n afdeling van die Poskantoor, sou gebruik as grondslag vir 'n staatsbeheerde handelsbank.
Die konsep is nie te verwar met die beleidsdebat oor die nasionalisering van die Reserwebank nie. Die idee met 'n staatsbank is meer om 'n kommersiële handelsbank onder staatsbeheer te stig wat goedkoper lenings sal gee aan swart opkomende entrepreneurs wat sukkel om by die private handelsbanke lenings te kry.